정조 3년
右副承旨金夏材疏曰。伏以學要持久。政貴務實。學焉而不持久。則作輟無常。而功虧一簣矣。爲政而不務實。則文爲徒煩。而天和莫應矣。臣請先陳宏綱大義之不容暫緩者。然後次陳時弊條目。惟殿下澄省焉。恭惟我殿下。毓德春宮。垂二十年。嗜好不聞於宴私。仁孝夙彰於三朝。悅樂經傳。不童芻豢之悅口也。臨御以後。嚴恭寅畏。勵精圖治。延登故老。丕振文風。屛除奷兇。肅淸朝著。凡蠧政害民之具。以次革去。綸音每下。人皆欽誦。太平之治。匪朝伊昔。至今四年。設施注措。尙未有以大慰斯民之望。天心未豫。災異屢見。而大小恬嬉。無所猷爲。天下之事。不進則退。未見日進於治。則終必日趨於亂而已。嗚呼。宋臣眞德秀之言曰。三綱五常者。乃撐柱宇宙之棟梁。奠安生民之柱石也。國而無此。則中夏而夷狄矣。民而無此。則冠裳而禽犢矣。向來諸逆之變。尙忍言哉。治也百計譸張。危逼聖躬。中焉投進凶疏。意在翻覆。末乃至範能量𨩌之變而極矣。何幸天祐宗祊。臣魁凶孼。次第誅滅。而惟彼鄭妻龜柱。尙今偃息。噫。鄭妻則處城社而爲諸賊之奧援。讎儲君而懟聽政之大策。夫口含天憲。手握王爵。爲凶徒醞釀根柢。非一朝一夕也。罪積天地。憤極神人。則固當明施常憲。而徒以懿親之故。薄置近島。龜柱則身居戚里。以勢相軋。外結黨與。內通宮禁。噫。三大罪昭。布之後人。孰不切齒驚心。而至於疎間脅持之計。則其殘忍亂倫。包藏禍心。又非二罪之比。況量海等凶圖。專出讎國死黨之心。則量賊就戮之後。先宜伏法。而亦以戚臣之故。止於島棘。朝野之人。莫不欲亟正二兇之罪。而殿下一例靳允。方明之義理。漸復晦塞。自奮之人心。漸復陷溺。豈不大可憂哉。伏願殿下。體明王之以義斷恩。念天討之不可或稽。亟從臺論。以安宗社焉。嗚呼。殿下。以今日爲何等時耶。藎臣去朝。宿德還山。臨事無盡公忘私之人。講學無進德納誨之士。朝象泮渙。末由底定。以容默爲達權。以建白爲生事。百司狃於偸情。外臣習於封殖。況今士大夫。競相馳逐。視名節如笆籬邊物。利在於東。則附於東。利在於西。則附於西。割戶分門。兆朕不佳。以此氣象。與向日權奸病國之時。未甚相遠。此臣之所大懼也。且留賢美事也。討逆大論也。而向來賢臣。相繼告歸。則請留之語。有似備數。而未見質愨。幾年賊窩。懲討未訖。則合啓之擧。乍行旋闕。而有欠誠實。今日三司。何其與緇衣巷伯。不相似也。然臣恐殿下之好善惡惡。或不自歉。而未能顒若於觀化者也。嗚呼。殿下以睿聖之姿。居君師之位。環東土數千里。凡有血氣者。莫不以非常之事功望之。而直爲此泄泄畓畓之歸。其可不惕然改圖也耶。難保者。本心也。易失者。時機也。及今尙可有爲。稍緩則無及矣。玆竭一得。其目有七。敢獻于聖明焉。一曰。典聖學以廣德業。古之論學者何限。朱子之說。至精且備。其告時君之言曰。人主以渺然一身。居深宮之中。其心之邪正。若不可得以窺測者。其符驗之著於外者。常若十目所視。十手所指。此心旣正。則視明聽聰。周旋中禮。無過不及。而能執其中。雖以天下之大而無一人不歸吾之仁者。夫仁則榮。不仁則辱。匹庶尙然。況於國家之重。庶政之繁。安危之所繫。災祥之丕應者乎。是以先王之法。置師保之任。列諫諍之職。出入有六箴之備。咨訪有四隣之輔。其所以防幽獨之肆燕閑之逸者。可謂至矣。然記誦華藻。不主格致。則雖有英傑之資。恭儉之德。終不可以入道而無補於治亂。故常博文而約禮。大居敬而貴窮理。使方寸之間。明白純粹。無少瑕翳。其夫無外。其久無彊。詩云。維天之命。於穆不已。又曰。於乎不顯。文王之德之純。中庸引此以明文王緝熙之工。克配乎天。伏念聖學高明。貫穿古今。而比見經筵久輟。儒臣罕接。玉堂故事。只資考閱而不切於日用之工。寧不慨然。伏願殿下。深留聖意。延訪宿德。討論遺經。前日所已至者。更加敦禮。務在必致其所未至與所未揚者。亦加旁求。置諸左右。朝夕顧問。終始時敏。頻召弘文豹直之臣。從客講問。考六經以觀會通。監歷代以驗治亂。體用一致。顯微無間。以答皇天命哲之眷。以應當世無窮之變。則宗社幸甚。二曰。崇節儉以革侈風。古人有言曰。奢侈之害。甚於天災。是以從古迪哲之主。莫不抑奢崇儉。不敢荒寧。從事於斯。躬行以率之。臣伏覩英宗大王。五十年治平。何莫非盛德大業。而若其昭儉之德。尤冠百王。所御之殿。丹艧皆渝。所乘之輿。金玉不飾。以至衣服飮膳之奉。極其簡約。自嗣服之初。汔于晩年。未嘗與土木之役。竊謂禹之菲食。文王之卑服。不獨專美於古矣。惟我殿下。克念于斯。元年首罷無名之貢。根究浮費。節省冗科。始於宮闈。以及遠方。凡在瞻聆。孰不欽仰。然而侈風之盛。視前愈甚。上自朝廷。下及閭巷。窮巧極奢。日新月盛。至若婚娶之費。喪葬之需。動以萬計。而無復限節。專務觀瞻。不分等威。稍欲有稱家節約者。則群嘲衆罵。目之鄙吝。故雖至鬻田貸劵。必適足無欠而後乃止。嗚呼。天之生財。只有此數。而今乃暴殄如此。財安得不竭。民安得不窮乎。孟子所謂庖有肥肉。野有餓殍者。不幸近之耳。臣又聞有司之經用。常不足以支一年。官狃牽補之習。蓄有露根之漸。此曷故焉。以殿下明聖。亦必究其所以然。而姑未之行歟。以臣愚意。殿下之汰冗祛浮。非不周至。而自奉之儉。或未盡如先朝。寵錫匪頒。非不難愼。而用財之舒。終不合於古道也。漢人有言曰。城中好高結。四方高一尺。南朝周朗之言曰。尙方今造一器。小民明已䁹睨。宮省朝製一衣。庶家晩已學裁。皆循本之論也。伏願殿下。有監于此。儉以自律。節制謹度。推以及人。痛革侈風。使下民翕然觀感。知所興起焉。至於髢髻當禁之說。儒臣所奏。已盡無餘矣。禮婦人。有纚笄縚髮之文。而無髢髻之事。儀禮所謂編次。或相彷彿。而亦未必如今俗之鞙鞙長大也。習風侈靡。競尙高岌。一髻所費。至於五六百金。虛耗財力。大失法制。誠非細故也。伏乞亟下明旨。一皆嚴禁。則好禮之家。自當遵古而行之矣。閭閻細民。雖不能盡如古制。亦當從風慕效。省費從簡矣。三曰。制産業以厚民生。孟子曰。仁政必自經界始。經界旣正。分田制祿。可坐而定。誠萬世不易之正論也。然井田之法。後世無傳。我國山川狹窄。原野不平。故議者。咸以爲此法難行。頃日儒臣之仰陳。聖上之博訪者。亦非欲盡取田制分更之也。蓋將求酌古通今。平易可行底道耳。然仄聽踰年。未聞有一人能陳利害便否者。臣竊惜之。嗚呼。民生之困悴。極矣。國計之哀痛。久矣。古之爲民者四。而懋遷有無。不相妨奪。今之爲民者。不啻六七。而遊手半國中。古之謀國者。惟務輕徭蒲賦。今之理財者。乃與小民權利。外而牧民之官。內而有司之臣。轉相恬嬉。承訛襲謬。其中稍號廉謹綜核者。只得守文墨按故事。不至違例而已。若夫戶結之增損。名目之異同。太半爲簿書之所糊塗。奸吏之所舞弄。一任之間。不復敢擧動。尙何望宣揚德意。釐補穿弊哉。臣謂誠因此會。先遣御史。按覈各道墾田戶口。釐正稅案穀簿之差。正供之外。悉罷雜調。然後議行均田之法。蓋此法。雖不及徹制。而亦足爲矯弊之先策。但豪富之家。在所不樂耳。然公卿大夫。則分等而置采田。士庶則自少至老。所受田畝。各有定限。如口分世業之爲。則旣不失周家班祿之遺意。又有合國典折受之條例。富戶無兼竝之患。小民被同胞之澤矣。苟能斷然行之。持之悠久。則梓匠輪輿與夫市井之民。亦必通工易事。而財用足矣。彼棄本逐末。遊衣遊食之徒。亦豈無願受廛爲氓。而此盛彼衰之理乎。伏願殿下。下臣此議于廟堂。詳講而審擇焉。則民事幸甚。四曰。精選任以盡人才。古之善爲國者。莫不以擧賢授能。委任責成爲急務。然擇之不精。則賢邪雜糅而政必紊。任之不專。則得失未形而功莫奏。此必然之理也。國家官制。最爲近古。六官分設。宗乎周。三考黜陟。法乎虞。各道薦才。亦略倣漢唐鄕擧里選之法。夫祖宗朝規模。如是宏遠。而夫何近年以來。銓法混淆。仕路狹窄。朝廷之官人。則循資以授任。選部之注擬。則計勞以除吏。至若西銓之用武士。則只重履歷而取言貌。其餘則不問也。噫。魏之年格。唐之書判。猶被識者之譏。況乎私意或間。則法有時而不行。窠座告縮。則勞有時而不敍。是反不如魏唐之謹守常格也。此弊蓋自向日奸凶濁亂以來。日滋月甚。惟我聖上。深鑑而痛懲之。嗣位之初。明示好惡。故群臣震攝。奔走率職。官方稍淸。風采頓變。竊庶幾從玆以往。先王之良法可復。天工之無曠可見矣。至今數年。法意寢解。庶績未熙。是殆任事之臣。不能精白一心。對揚休命之過。而殿下亦豈不思所以振勵矯革之乎。夫承弼之地。公於取舍。則外服之臣。必不敢循其所私。誤薦匪人矣。銓衡之間。明於激揚。則簪紳之流。必不敢狃於躁競。妄希匪分矣。且辨名色評問品之擧。尤爲當今之痼弊。如此而欲望廣擧甄滯。不亦難乎。至於遐方文官。士族庶孼。其麗不億。而格於政例。阻於公聽。懷才莫施。老死牖下者。亦何限哉。伏聞年前。有疏通此輩之朝令。尙未有實政之下究。謂宜深詔有司。廣取而亟行之。以至御事庶士。皆令久其任而責其效。則德意之廣博周遍。將無物不被矣。五曰。興學校以端士趨。古者家有塾黨有庠州有序國有學。皆所以育多士而明人倫也。我朝則內有館學。外有校院。莫不養士。列聖朝培元氣而崇古道者。猗其至矣。挽近以來。此法寢衰。賢關首善之地。揖讓乎俎豆之間。朝夕乎薤鹽之供者。有體而無用。有名而無實。唯覩科擧之是急。不聞士氣之可嘉。至於郡縣。則學校之政。頹弊久矣。爲士子者。皆以利祿相誘。不知絃誦樽俎之爲何事。一或有出入齋舍。志在門墻者。則大被鄕黨之嗤點。儒罰紛紜。是故擧不欲彈冠鼓篋於其間。凡守聖廟而處賢院者。不過鄕曲卑賤軍保子支而已。鳴呼。此豈設法之本意。而其於崇儒重道之敎。豈不大相逕庭矣乎。臣靜思厥由。蓋科弊過半。而至學政者居一。何謂科弊。夫科莫重於大比。而大比之得名。果何意也。非周禮三年大案。獻賢於王之遺法耶。古所稱三物賓興。雖難猝行。而今之諸生。亦誦賢聖之書。充國賓之列者也。獨奈科業與學問。判作二事。而科業之中。講製又相分。臣聞國初則明經爲重。製述次之。今也及是。明經者。口熟孔孟之訓。而理眛灑掃之近。製述者。篋盈競病之篇。而學有墻面之陋。殊途同軌。惟兢兢於得失之場。如此而欲反淳朴崇廉讓。何可得也。何謂學政居一。今日之主司。卽昔日之學子也。問見旣熟。窠臼難脫。試講則只取能誦。而不問旨趣。考製則專選浮華。而未及實地。況限之以時日。戰之以公私。雖有含靈之材。尙絅之質。孰得以察之。國朝之科目取人。厥惟舊矣。變更之擧。雖不敢輕議。而頃日儒臣所陳鄕貢之議。細節未講。而大意自好。伏願殿下。明詔中外。每當式年經明識精之士。令本邑人。保擧幾員。令長。采訪得實。然後申報方伯。以次升之春官。以至製述大小科解額。亦用右例。主試之臣。於東堂。則專以文義歸重。於生進文科。則勿拘程式。務見故實。內而成均之官。外而守令之職。皆令按月親課儒生。修復黌規。且取宋臣程頤胡瑗看詳學制之方。損益而尊行之。則日刮月磨之間。士習漸變。庶見鹿鳴菁莪之美俗矣。六曰。修軍政以壯國威。昔周公之告成王曰。其克詰爾戎兵。以陟禹之迹。方行天下。至于海隅。罔有不服。以覲文王之耿光。以掦武王之大烈。召公之告康王曰。張皇六師。無廢我高祖寡命。當是時。周室旣安矣。嗣王守文矣。周召此言。似非急務。而升平之世。多溺宴安。苟不嚴戎備而奮武烈。則因循廢弛。而偸安之患。將有不可勝言者矣。伏願國家。承列祖熙洽之餘。致四方寧謐之休。烽火無警。海波不興。君臣上下。口不言兵者。殆百餘年矣。我國之俗。文事有餘。而武備不競。肆昔先正臣李珥。極陳養兵之方。而廷臣。以爲過計。及夫壬辰巨寇陸梁。而州郡望風瓦解。朝廷始憶其言。而已無及矣。幸賴天兵之拯救。力征八年。堇能撲滅。至於丙丁之難。尤有所不忍言者。噫。虜騎長驅進。薄京都而邊臣不得知。月暈孤城。援絶蚍蜉。而廟謨只主和。畢竟天翻地覆。而有城下之恥。雖緣時運之傾否。亦豈非人謀不臧之明驗乎。經難之初。人心懲毖。雖或繕城郭完積聚。而歲月稍久。封疆粗安。則重門之戒緩矣。在莒之義忘矣。外而藩閫。則持戟之士失伍而不之省。內而營衛。則講武之法束閣而不復修。天下無變。則宜無所從事而順且安矣。萬一有不虞之虞。則其魚爛河決之勢。不有甚於往者乎。念及于此。可謂痛哭流涕而不足者也。惟我聖上。天錫勇知。資兼文武。近而旅賁衛士之列。遠而蕃屛捍禦之方。大而紀律法度之施。小而車馬弓矢之修。慮無不周。備無不飭。而惟其軍實難繼。武力未齊。飛輓之勞。坐見虛耗。弓馬之才。率多膚淺。況今亂逆纔剪。宿衛遽撤。是皆無不拔之勢。有可駭之危矣。議者以爲戎垣。無頗牧之才。則規規於儲胥之間。亦末耳。此言似矣。然任用干城。固帝王盛節。規制時務。亦國家常道。則豈可預憂於此而不爲矯救之方乎。臣愚。以爲嚴武科之規。則材力者可登矣。裕布保之路。則丁壯者樂用矣。比年以來。武科畏雜之弊。殿下旣痛革而勅其法矣。然事係慰悅。則或開僥倖之門。歲增解額。則亦多濫觴之患。自今爲始。苟使博試材藝。精通鞱略。然後始許赴擧。否則坐其保人。銓曹與各營用拔之規。則專取武才。而勿拘資格。明試而賞罰之。則庶見名實之不紊矣。至於軍籍。則民皆厭惡。如避水火。每當塡補。欺詐百出。故黃口簽丁。白骨懲布。朝令非不申嚴。而査括一邑。則率皆過半。是豈任事之臣。樂其犯科哉。其必有不得已者存。而官民相徇焉耳。嗚呼。下土貧民。無田宅以居之。無衣食以養之。掇拾糞壤。苟度朝夕。一籍軍額之後。則終身轉丐。而不得免。富豪之民。拱乎端坐。帖括不及。是以議者多謂戶布之便。而均役之法行。而此議遂止矣。是係減徭之擧。而且關先朝之令。則似不敢輕議。惟其節目之成。多出諸臣之臆決。不考先王之仁政。故漁箭鹽盆之稅重。而郡縣征督之弊滋。年深歲久。生利寢薄。怨讟朋興。始言令便者。今皆言不便矣。是豈聖祖養民足食之本意哉。深究乎此。則戶布均役兩者。生民利害舒蹙。必有可得以言者矣。欲望殿下。下臣此議。博詢而裁擇焉。七曰。愼庶獄以明象刑。子曰。道之以政。齊之以刑。民免而無恥。又曰。道之以德。齊之以禮。有恥且格。終古爲治。莫不以德敎爲重。而刑者。輔此而已。臣歷觀前代衰亂。多由刑罰之不中。蓋獄者。衆命攸繫。在上者。克明克愼。無有冤枉。則足以壽國脈而舒民氣。苟或反是。則刑愈繁而奸益滋。終歸於淪綱斁法而莫之救藥耳。試論其最著者。則唐虞畫衣。冠異章服。以爲戮而天下治。秦有鑿顚抽脅之刑而百姓畔。此其明驗也。夫法律有限。而罪犯無已。以有限之資。聽無已之變。而不裁之以經術義理。則奏當之成。雖如皐陶。猶不能盡得其情。況未必然乎。故周禮有五聽之規。立政稱蘇公之敬。皆制出入於律令外也。惟我朝仁厚立國。列聖相承省刑恤。粵我先大王卽位之初。首除壓烙二刑。又除亂問之法。聖明繼照。申嚴舊典。凡京外所用杖箠。大小厚薄。罔越分寸。親錄囚徒。幽隱畢達。前後欽恤之德。委曲周徧歟。休哉。然奸民細徒。猶復蒙蔽飾詐。頑胥猾吏。尙且夤緣憑藉。大則殺越禦奪。暋不畏法。小則條禁名色。緩急失常。情債誅求。公行無厭。是皆爲官長者。所宜浚明而董威也。而文官則朝除暮遷。蔭司則迷於典常。外邑之重獄。積年不決。京曹之雜頌。惟徇請托。滔滔然入於姑息苟且之場。足爲寒心。蓋國俗之弊。專在吏爲主而官爲客。專且久。故得以明習其事。暫且曠。故率多生疎難任。而秋官爲尤甚。每一詰禁辨債之除。太半之利。歸於下吏。故此輩視殘民如奇貨。不知有官長。久矣。於是。民苦其侵漁。而己枉莫伸。抱劵趑趄。不敢訟質。而倚賴不法之類。益無所忌憚。是聖上恤刑審獄之意。徒切於宵旰。而民不被其澤矣。臣竊痛之。伏願殿下。法文王罔兼之道。體周公勿誤之訓。簡畀其人。責之成效。文案之規。刪其冗長。而必主簡嚴。至於奏讞。亦不許輒用鍰罰。而悉閉群枉之門。則法義兩行。而刑簡政淸矣。凡此數事。言雖陳腐。意雖重複。而要其歸。不過欲明天理而絶私意。務實政而去浮文而已。臣猥以庸陋。受恩罔極。涓埃莫報。愧懼徒積。適當求言之餘。叨玷近密之地。玆敢忘其僭踰。仰陳愚見。惟殿下詳察而財處焉。省疏具悉。求言之餘。無論上下闕失。未聞敷陳之說。爾疏所論七條時弊。深切明白。極庸嘉歎。方思省勉之道。自餘可以稟處者。許令廟堂。劃卽覆奏。